Per Larsen (KF), 2026-02-17:
Tak for det, formand.
Dyrevelfærdsloven § 2 siger: »Dyr er levende væsener og skal behandles forsvarligt og beskyttes bedst muligt mod smerte, lidelse, angst, varigt men og væsentlig ulempe.«
Det betyder sådan set på godt dansk, at dyrene skal behandles ordentligt og samvittighedsfuldt.
Derfor er jeg også glad for, at vi sammen med regeringen ved ministeren for fødevarer, landbrug og fiskeri og Socialistisk Folkeparti, Liberal Alliance, Radikale Venstre, Dansk Folkeparti, Alternativet og også De Konservative i februar måned 2024 indgik aftalen »Sammen om dyrene«, som sikrer en væsentlig bedre beskyttelse end hidtil.
Aftalen handler både om kæledyr som kaniner, hunde og katte.
Det handler om, at der tilføres flere midler til Dyrenes Vagtcentral, der tager sig af dyr i nød via telefonnummeret 1812.
Det handler om strafskærpelser på dyrevelfærdsområdet, hvor specielt mishandling skal straffes hårdere end i dag.
Det handler også om at forbedre dyrevelfærdsrapporterne for besætninger med husdyr.
Det handler om at øge den målrettede dyrevelfærdskontrol med grise og kvæg.
Der er initiativer for at bringe antibiotikaforbruget ned, og der er også nedsat et borgerting for dyrevelfærd, som er trådt i kraft.
Her kan man jo på demokratisk vis få mulighed for at deltage i dyrevelfærdsspørgsmål.
Der er initiativer rettet mod højere overlevelse hos pattegrise, og der er initiativer, der sikrer, at søerne ikke fikseres, undtagen i de få dage, hvor der er fare for, at de kan ligge deres grise ihjel.
Der er initiativer om bedre uddannelse af personalet, så der er sikkerhed for, at personalet har de nødvendige kompetencer til at tage sig godt af dyrene.
Der er initiativer, der øger antallet af grise med hele haler, ligesom der sættes mere ind på overbrusning, når det er varmt om sommeren.
Der er krav om, at hangrise skal bedøves, hvis de kastreres.
Der er krav om, at kalve, der afhornes, smertedækkes i længere tid, så de ikke føler smerte ved afhorning.
Der er initiativer i forhold til langsomt voksende kyllinger, og staten skal undgå køb af hurtigtvoksende kyllinger, ligesom vi i Danmark skal forsøge at påvirke de øvrige EU-lande til at følge Danmarks eksempel.
Der er initiativer i forhold til opdræt af fisk, ligesom vi støtter Schweisshundeførere med 1 mio. kr. ekstra årligt til at udføre deres opgaver.
Der er også et initiativ i forhold til at styrke dyrevelfærdsmærket, så fruen let og ubesværet kan orientere sig om, om aftensmaden kan spises med god samvittighed; og det kan den.
Danske fødevarer efterspørges i hele verden og kan eksporteres til alle markeder.
Danske landmænd er gode til at passe dyrene, og der er i det hele taget rigtig meget godt at sige om den danske fødevareproduktion.
Jeg vil afslutningsvis sige noget om transport af dyr, for det siger jo sig selv, at dyrene, når vi nu i Danmark transporterer mange millioner dyr, også skal kunne håndteres.
Vi har set eksempler på chauffører uforvarende har fået store bøder for at transportere dyr, som de ikke vidste var uegnet til transport.
Det har så betydet, at chaufførerne selv har skullet betale store bøder.
Ministeren for fødevarer og landbrug og fiskeri bemærker, af transportforordningen fastslår, at der skal være en passende straf.
Hensigten med sagen vedrørende erhvervsmæssig transport af dyr er, at de aktører, der har den økonomiske vinding ved at overtræde reglerne, herunder at lade dyr, der ikke er transportegnede, transportere, også skal rammes af de strengeste straffe.
Ved at lade chaufførerne være omfattet af de foreslåede strafskærpelser, men lade transportører og landmænd være omfattet af de tidligere strafskærpelser fra 2007, nærmer chaufførerne sig dette niveau, hvilket ikke er hensigten med forslaget.
Ministeren har således imødekommet, at chauffører og ledsagere konkret undtages fra de foreslåede bødeniveauer.
Jeg skal afslutningsvis spørge ministeren om, hvorfor det har taget så lang tid, for det var jo 2024, vi lavede aftalen.